‘INTUCH’หลุดMSCIโบรกเกอร์แนะขายหุ้น
หุ้น INTUCH เดี้ยง หลัง MSCI ถอดชื่อออกจากการคำนวณดัชนี นักวิเคราะห์ประสานเสียง ช่วงสั้นทิ้ง
23 พ.ค. 2556

หุ้น INTUCH เดี้ยง หลัง MSCI ถอดชื่อออกจากการคำนวณดัชนี นักวิเคราะห์ประสานเสียง ช่วงสั้นทิ้ง 
ข่าวลือเป็นข่าวจริง เมื่อ MSCI แถลงผลการพิจารณาคุณสมบัติของหุ้นบริษัท ชิน คอร์ปอเรชั่น (INTUCH) ว่าไม่ผ่านเกณฑ์เรื่องการถือหุ้นของผู้ถือหุ้นใหญ่ที่ถูกตีความว่าอยู่ในสถานะของนักลงทุนต่างชาติ ทำให้ระดับที่นักลงทุนต่างชาติรายย่อยอื่นสามารถลงทุนได้ (Foreign Float) ไม่ถึงเกณฑ์ที่กำหนด ดังนั้น INTUCH จะไม่ถูกนำเข้าสู่ดัชนี MSCI Global Standard Indices ในรอบวันที่ 1 มิ.ย. 2556 
ทั้งนี้ MSCI ทำหนังสือถึงตลาดหลักทรัพย์แห่งประเทศไทย เพื่อขอความชัดเจนเรื่องข้อสงสัยว่า บริษัท แอสเพน โฮลดิ้งส์ ซึ่งถือหุ้นใหญ่ที่สุดใน INTUCH จำนวน 1,334 ล้านหุ้น หรือ 41.62% เป็นนักลงทุนต่างชาติหรือนักลงทุนสัญชาติไทย
ด้านตลาดหลักทรัพย์ชี้แจงข้อมูลที่เกี่ยวข้องไปยัง MSCI แล้ว โดยข้อมูลเกี่ยวกับสัญชาติของผู้ถือหุ้นรายใดรายหนึ่ง ตลาดหลักทรัพย์ไม่ได้เปิดเผยข้อมูลดังกล่าวเป็นการทั่วไป ทั้งนี้บุคคลทั่วไปสามารถตรวจสอบข้อมูลดังกล่าวได้จากบัญชีรายชื่อผู้ถือหุ้นของบริษัท โดยขอข้อมูลได้ที่กรมพัฒนาธุรกิจการค้า กระทรวงพาณิชย์ หรือผ่านธนาคารพาณิชย์ที่ร่วมโครงการกับกระทรวงพาณิชย์ 
บริษัทหลักทรัพย์ (บล.) ทรีนีตี้ วิเคราะห์ว่าผลกระทบสำคัญจากการที่หุ้น INTUCH ไม่ถูกนำเข้าสู่การคำนวณดัชนี MSCI ในรอบนี้ได้แก่จำนวนเม็ดเงินที่จะไหลเข้าสู่หุ้น 3 ตัวที่เข้ารอบนี้ ได้แก่ บริษัท โฮม โปรดักส์ เซ็นเตอร์ (HMPRO) บริษัท ไมเนอร์ อินเตอร์เนชั่นแนล (MINT) บริษัท ทรู คอร์ปอเรชั่น (TRUE) มากขึ้น โดย HMPRO เป็นหุ้นที่น่าสนใจมากที่สุด เนื่องจากระดับราคายังคงปรับตัวขึ้นน้อยกว่า MINT และ TRUE
ด้าน บล.เมย์แบงก์ กิมเอ็ง (ประเทศไทย) แนะนำ “ขายทำกำไร” หุ้น INTUCH จากราคาเหมาะสม 99 บาท เพราะคาดว่ากองทุนภายในประเทศจะมีการปรับพอร์ตหุ้น INTUCH ออกและเข้าพักเงินในหุ้นขนาดใหญ่ จับตาบริษัท แอดวานซ์ อินโฟร์ เซอร์วิส (ADVANC) และบริษัท ปตท. (PTT) อาจเป็นทางเลือกของเม็ดเงินส่วนนี้
บล.ธนชาต คาดข่าวนี้เป็นปัจจัยกดดันราคาหุ้นแนวรับ 9293 หรือ 88 บาท แต่ยังแนะนำ “ซื้อ” ด้วยเป้าหมาย 115 บาท 
เมื่อวันที่ 22 พ.ค.ที่ผ่านมา หุ้น INTUCH ยังคงมีมูลค่าซื้อขายสูงสุดของวันระดับ 6,166 ล้านบาท แต่ราคาหุ้นปักหัวลงไปปิดที่ 93 บาท รูดลงแรง 3.75 บาท หรือ 3.88%